## Marián Cano defén que el sector agroalimentari valencià “representa tradició i modernització, i sosté el desenrotllament regional”

*** La consellera clausura la IV Edició dels Premis FEDACOVA, que han distingit CECAV, Coca-Cola Europacific Partnerts, Redondo Iglesias SAU, ANECOOP i a Juan Roig
* El sector representa el 12 % del PIB regional, genera 104.000 llocs de treball i factura més de 10.000 milions d’euros**

**València.**

La consellera d’Innovació, Indústria, Comerç i Turisme, Marián Cano, ha reivindicat el sector agroalimentari de la Comunitat Valenciana, del qual ha assegurat que “representa tradició i modernització, a més de sostindre el desenrotllament regional en un món que canvia a gran velocitat”.

Cano, que ha clausurat la IV Edició dels Premis de la Federació Empresarial Agroalimentària de la Comunitat Valenciana (FEDACOVA), ha assegurat que els guardons entregats “reconeixen talent, esforç i visió, i reforcen una cosa essencial: l’orgull de pertànyer a una terra que sap produir, innovar i competir en els mercats més exigents”.

“En un context global”, ha afegit la consellera, “competir no significa copiar. Significa millorar el que som. Innovació i sostenibilitat són les dos grans palanques per a aconseguir-ho”.

**Xifres del sector**

Cano ha destacat que el sector representa el 12 % del PIB de la Comunitat Valenciana, genera 104.000 llocs de treball, factura més de 10.000 milions d’euros i exporta a més de 150 països.

“Cada vegada que una empresa valenciana exporta, innova o millora la seua sostenibilitat, tota la Comunitat Valenciana avança, i cada vegada que reconeixem eixe esforç, reforcem la nostra autoestima com a territori i com a societat”, ha afirmat Cano.

En este sentit, la consellera ha emfatitzat el compromís ferm de la Generalitat per “estar al costat de les empreses, impulsant el seu creixement, per això apostem per la digitalització, l’eficiència energètica i una sostenibilitat real, que genere valor i oportunitats”.

Cano ha elogiat el paper de FEDACOVA, “que continuarà sent un interlocutor essencial per a aconseguir l’equilibri entre competitivitat i benestar, entre obertura de mercats i arrelament social”, i ha subratllat que els premis que entrega “són un acte d’autoestima col·lectiva, ja que reconéixer l’excel·lència empresarial reforça la nostra identitat i projecta confiança cap al futur”.

**Premiats**

En l’edició d’enguany, la Federació Empresarial d’Agroalimentació ha premiat el Centre de Qualitat Avícola i Alimentació Animal de la Comunitat Valenciana (CECAV); les empreses Coca-Cola Europacific Partners i Redondo Iglesias SAU, i l’Associació de Cooperatives Agroalimentàries (ANECOOP).

A més, el Premi Especial FEDACOVA s’ha entregat a l’empresari Juan Roig, del qual la consellera ha destacat que “la seua trajectòria personal i professional és un exemple de lideratge, visió i compromís amb esta terra”.

Fecha: 12/11/2025